PTA-man se lyk in kar gekryArgieffoto Foto: Netcare911 Die liggaam van ŉ man, in sy 50’s, is Maandagmiddag in ŉ motor in Elarduspark in die ooste van Pretoria opgespoor. Ao. Hero Gumbu, ŉ polisiewoordvoerder, het Woensdag aan Maroela Media gesê volgens ŉ voorlopige ondersoek het die man, wie se naam nog weerhou word, glo medikasie gebruik en is weens natuurlike oorsake oorlede. “ŉ Nadoodse ondersoek sal egter gedoen word om die oorsaak van sy dood te bepaal,” het Gumbu gesê. Santi Steinmann, ŉ woordvoerdervan van Netcare 911, het aan Maroela Media gesê paramedici is Maandag omstreeks 17:00 na die toneel in Magnetietstraat ontbied. “ŉ Veiligheidsmaatskappy het ons en die polisie ontbied nadat die man in ŉ motor opgemerk is. Die man was reeds dood toe paramedici by die toneel opgedaag het,” het Steinmann gesê. Die man het geen uitwendige beserings gehad nie.